
Vil du delta i forskningsprosjektet 
«Helseundersøkelse+» pilot av et kartleggingsverktøy?
Formålet med prosjektet 
Formålet med prosjektet er å teste og evaluere et kartleggingsverktøy for nyankomne barn og unge 8-18 år. Verktøyet er basert på anbefalinger for helseundersøkelser i «Veileder for helsetjenester til nyankomne asylsøkere, flyktninger og familiegjenforente», samtaleverktøyet «Kulturformuleringsintervjuet» samt anbefalinger fra Nasjonalt Kunnskapssenter for Vold og Traumatisk Stress. Verktøyet er utviklet av Universitetet i Innlandet (INN) og Sykehuset Innlandet (SI) i samarbeid med praksis. Vi ønsker å undersøke om verktøyet er brukervennlig, relevant og fanger opp viktige helseutfordringer. Informasjonen du bidrar med skal brukes til å revidere verktøyet slik at det kan bli et nyttig verktøy for praksis.
Hvorfor får du spørsmål om å delta?
Du får denne forespørselen fordi du er helsepersonell som gjennomfører samtaler med nyankomne barn og unge og kan prøve ut verktøyet Helseundersøkelse+
Hvem er ansvarlig for prosjektet? 
Cecilie Dangmann (INN) er prosjektleder og har det daglige ansvaret. INN har det formelle prosjektansvaret som inkluderer sikker databehandling av personopplysningene som skal samles inn. En prosjektgruppe leder evaluerings arbeidet, og består av to forskere ved INN og to forskere ved SI, samt to masterstudenter ved INN. 
Hva innebærer det for deg å delta? 
Du blir invitert til å prøve ut verktøyet Helseundersøkelsen+ i dine planlagte samtaler med barn og unge i alderen 8-18 år, høsten 2025/vinter 2026. Vi har to typer evaluering og du kan delta på en eller begge. 1. Et kort spørreskjema (tar ca. 5 minutt) etter hver samtale for å evaluere hvordan skjemaet fungerte i akkurat denne samtalen. 2. Et intervju (varighet ca. 30-60 min) etter du har prøvd ut verktøyet i noen samtaler, for å oppsummere erfaringer med bruk av verktøyet. Du kan delta på begge deler selv om du bare har prøvd verktøyet en gang, alle erfaringer er nyttige for oss. Spørreskjemaet er nettbasert, og du finner en QR kode på toppen av verktøyet for å åpne det. 
Om du samtykker til å delta i piloten, samler vi informasjon om kjønn, arbeidssted, fagbakgrunn og lengde på arbeidserfaring. Dette brukes for å beskrive utvalget i etterkant, men knyttes ikke direkte til din besvarelse. Krysser du ja til å delta i intervju, oppgir du kontaktinformasjon og du vil bli kontaktet av oss for å avtale et tidspunkt for intervjuet. Du kan fortsatt takke nei når du blir kontaktet. Etter intervjuet er gjennomført slettes din kontaktinformasjon. Intervjuet er enten digitalt eller fysisk. Intervjuet blir tatt opp via en sikker tjeneste (Nettskjema diktafon), deretter blir de transkribert til tekst og opptaket slettes. 
Det er frivillig å delta 
Det er frivillig å delta i prosjektet. Det vil ikke ha noen negative konsekvenser for deg hvis du ikke vil delta eller senere velger å trekke deg mens prosjektet pågår og dine opplysninger fortsatt er sporbare. 
Kort om personvern
Vi vil bare bruke opplysningene om deg til formålene vi har beskrevet i dette skrivet. Vi behandler personopplysningene konfidensielt og i samsvar med personvernregelverket. Du kan lese mer utfyllende om personvern på neste side.

Med vennlig hilsen

prosjektansvarlig				masterstudent
(Forsker/veileder)

Utdypende om personvern – hvordan vi oppbevarer og bruker dine opplysninger
Kun prosjektgruppen ved INN har tilgang til dine opplysninger. Hvis du fyller inn spørreskjema lager du en egen personlig kode som bare du kjenner til, som hjelper oss å telle hvor mange svar vi får fra hver enkelt deltaker. Datamaterialet blir lagret på en sikker forskningsserver uten ditt navn. I en eventuell publikasjon vil du kunne gjenkjenne dine egne utsagn, men andre kan ikke knytte det til deg hverken direkte eller indirekte. 

Hva gir oss rett til å behandle personopplysninger om deg?
Vi behandler opplysningene om deg basert på ditt samtykke.

På oppdrag fra INN har personverntjenestene ved Sikt – Kunnskapssektorens tjenesteleverandør, vurdert at behandlingen av personopplysninger i dette prosjektet er i samsvar med personvernregelverket.

Hva skjer med personopplysningene dine når forskningsprosjektet avsluttes? 
Prosjektet vil etter planen avsluttes desember 2026. Innen prosjektslutt blir alle data anonymisert, det vil si at det ikke finnes noen kobling mellom dine opplysninger og din identitet og innsamlet data kan gjøres tilgjengelig i åpne forskningsdatabanker og kan gjenbrukes i fremtidige forskningsprosjekter.

Dine rettigheter
Du må gi ditt samtykke til å delta i prosjektet. Så lenge det er mulig å identifisere deg i datamaterialet har du en rekke rettigheter, blant annet retten til å be om innsyn og sletting. Les mer her: https://www.datatilsynet.no/rettigheter-og-plikter/den-registrertes-rettigheter/  

 
Hvis du har spørsmål eller vil utøve dine rettigheter, ta kontakt med:
· Cecilie Dangmann cecilie.dangmann@inn.no 
· Personvernombud: personvern@inn.no 

Hvis du har spørsmål knyttet til Sikts vurdering av prosjektet, kan du ta kontakt på epost: personverntjenester@sikt.no, eller på telefon: 73 98 40 40.

___________________________________________________________________________
Jeg har mottatt og forstått informasjon om prosjektet «Helseundersøkelse+» pilot av et kartleggingsverktøy, og har fått anledning til å stille spørsmål. Jeg samtykker til:

· å fylle ut et spørreskjema etter samtaler der jeg bruker Helseundersøkelsen+

· å delta i intervju om miner erfaringer med bruk av Helseundersøkelsen+

Kontaktinformasjon til intervju: Navn_________________ epost/telefon__________________________


Jeg samtykker til at mine opplysninger behandles frem til prosjektet er avsluttet

-----------------------------------------------
(Signert av prosjektdeltaker, dato)

